b'\n_START_ARTICLE_\nEndocitoza\n_START_PARAGRAPH_\nEndocit\xc3\xb3za je celi\xc4\x8dni proces, pri katerem celica vnese snov (molekule ali druge celice) prek celi\xc4\x8dne membrane v svojo notranjost. Celi\xc4\x8dna membrana obda snov, ki prehaja v notranjost celice, in tako nastane vezikel. Celice, posebej protisti, ga uporabljajo, ker je ve\xc4\x8dina molekul, ki jih potrebujejo za \xc5\xbeivljenje, bodisi polarnih, bodisi tako velikih, da je hidrofobna sredica celi\xc4\x8dne membrane zanje prakti\xc4\x8dno neprepustna. Proces, nasproten endocitozi, je eksocitoza, pri katerem membrana tvori vezikel, ki se lo\xc4\x8di od nje. Endocitoza je eden od na\xc4\x8dinov aktivnega transporta._NEWLINE_Pri endocitozi se snovi dotaknejo membrane, ta jih obda, s tem nastane endocitozni mehur\xc4\x8dek oziroma vezikel. Vezikli se odcepljajo s plazmaleme v notranjost celice. Potuje po citoplazmi, kjer se sre\xc4\x8da z lizosomom (mehur\xc4\x8dek, ki vsebuje encime). Snovi se ne prebavijo, ostanek pa potuje v Golgijev aparat, kjer ga zapakira z membrano. To se kasneje izlo\xc4\x8di z eksocitozo, ki je nasproten proces endocitozi. S tem procesom se reciklirajo in razgradijo plazemski proteini in receptorji, hkrati pa se znotraj celice in med celicami v organiziranih tkivih prena\xc5\xa1ajo signali. Oblikujejo se simbioze z mikroorganizmi in sprejemajo se hranila. Odstranjujejo pa se tudi patogeni mikroorganizmi. _NEWLINE_Endocitoza je zelo pomembna pri endosimbiozi med evkariontsko evolucijo. Endocitne poti so povezane z razli\xc4\x8dnimi tovori v endocitnih veziklih in molekulskimi mehanizmi, ki so vklju\xc4\x8deni v razporejanje veziklov. V transport so vklju\xc4\x8deni aktinski filamenti._NEWLINE_O rastlinski endocitozi so znanstveniki zelo dolgo dvomili, ker naj bi jo ote\xc5\xbeevala turgorski tlak in celi\xc4\x8dna stena. Z uporabo ozna\xc4\x8devalcev so v zadnjih letih dokazali, da obstajajo vsaj 4 endocitne poti, ki so hkrati tudi dobro raziskane v \xc5\xbeivalskih celicah.'